**СТАНОВИЩЕ**

**от проф. д-р Емилия Евгениева,**

**относно дисертационен труд за присъждане на ОНС „доктор”**

**в област на висше образование 1. Педагогически науки**

**Професионално направление 1.2 Педагогика**

**(Специална педагогика)**

**Тема на дисертационния труд: „Педагогически стратегии за ученици с хиперактивност и дефицит на вниманието ”**

**Автор: Йоанна Николи**

Проучването на педагогическите стратегии за работа с ученици с хиперактивност и дефицит на внимание е важно за организиране и реализиране на процеса на обучение в съвременната класна стая. Информираността на учителите и способността им да изберат подходящите методи за обучение е нов тип компетентност. Работата на екип за подкрепа с учениците трябва да се впише във все още новата ситуация на приобщаващо образование в общообразователната среда. Промяната е свързана и с промяна на организацията на процеса на обучение и включването в него на педагогически подходи, които имат терапевтична стойност. Тази промяна изисква качествена информационна кампания както на участниците в процеса на обучение, така и на заинтересованите страни за настъпващата промяна и очакваните резултати от нея. В този смисъл представената дисертация е актуална и допълва научно-приложните педагогически изселвания.

 Дисертацията съдържа 229 страници, от които основен текст да 226 страници с 21 страници описание на използвани литературни източници. Анализът на данните е представен в 69 таблици с количествени данни и 87 графики. Дисертацията съдържа четири глави, между първите три има добър баланс на текста, четвъртата е обобщението от получените резултати. Те не се поставят в отделна глава.

 Теоретичната постановка е разделена на две основни части. Първа глава е посветена на особеностите на децата с хиперактивност и дефицит на внимание: дефиниция, история, етология, терапия. Докторантката поставя на вниманието движението в разбирането за хиперактивността и дефицита на внимание и още в началото коментира разликата между хроничното състояние и възникналото временно състояние, което го наподобява. По този начин поставя първият акцент в своето изследване, свързан с информираността и способността на педагогическите специалисти да открояват временната симптоматика от хроничната.

Нарушенията, които води след себе си хиперактивността и дефицита на внимание са в по-голямата си част в сферата на езиковото развитие и уменията за комуникация, което поставя в центъра педагогическите технологии, свързани с корекцията на езиковата компетентност на подрастващите.

Втората глава на дисертацията представя детайлизирано описание на влиянието на симптома върху учебно-познавателните способности и умения на децата и учениците. Това прави тази глава значима за практиката. Във връзка с това е и първата ми препоръка към докторантката. Втора глава от теоретичния обзор да се допълни с параграф, посветен на учебното съдържание и да се представи на педагогическите специалисти под формата на практическо ръководство за работа с деца с хиперактивност. Още повече, че от данните, получени от изследването, се очертава точно такъв дефицит в информираността на педагогическите специалисти. Ако докторантката се чувства затруднена да направи това под формата на ръководство, то може да го разработи и представи само на респондентите в изследването, които са около 130 педагога. Тогава представените стратегии ще получат своята практическа реализация в практиката на педагогическите специалисти, които са участвали в изследването.

Трета глава е представя методологията на изследването, което е проведено на два етапа – количествен и качествен. Целта на изследването е насочена към знанията, на учителите в начален етап на обучение за хиперактивността и дефицита на внимание.

Проучванията, проследени от докторантката, показват че има известен дефицит в знанията на учителите за проблема с тази група от подрастващите. В същото време са много ограничени изследванията по същността на установения дефицит при учителите. В този смисъл проведеното изследване е по посока на преодоляване на този дефицит.

Структурираните хипотези от докторантката са по отношение на степента на информираност и компетентност на учителите за общите характеристики на хиперактивността и дефицита на внимание, както и по отношение на умението за разпознаване на симптомите на състоянието от страна на учителите, а също така и по отношение на информираността им за въздействието на различните методи за интервенция. Така заявените параметри на изследваното дават основания да се очакват достатъчно ясна картина за състоянието на проблема с възможността за използване на педагогически технологии при обучението на ученици с хиреактивност и дефицит на внимание.

Събраните данни са чрез интервю и въпросник със структурирани отговори. Данните са събрани от общо 126 респондента, избрани на случаен принцип – 15 от тях са отговаряли на въпроси от интервюто, а 111 на въпросите от въпросника.

Данните са представени последователно, защото инструментите са производни един на друг. Въпросите от интервюто следват логиката на целта и обособените хипотези. Въпросникът следва събраната предварителна информация чрез интервюто. Такъв подход се използва при оценка на социални явления в етап на тяхно първоначално налагане и развитие.

Данните събрани от интервюто потвърждават вече прогнозираната на основание на проследената литература по проблема, че учителите имат значителен дефицит в представата на педагогическите специалисти за съдържанието на проблем. Като цяло учителите се ориентират проблема, но трудна могат да структурират пътищата за неговото решаване. Част от заявените проблеми са свързани не само с децата с дефицит на внимание и хиперактивност, а и с остарелите методи на преподаване.
Втората част на изследването са данни от въпросника. Важен момент от тях е, че те са в добра релация са данните събрани от интервюта. В отговорите се задават необходимостта от информиране, повече работа по посока на създаване на помагала и друга помощна литература за процеса на обучение. Не на последно място се посочва работата с родителите, които трудна приемат, че това нарушение може да се преодолее.

Така се оформя резултата от данните, че на учителите им е необходима повече информация за начина на разпознаване на специфичното състояние на децата с хиреактивност и дефицит на внимание. На учителите им липсва достатъчно информираност по отношение на различни подходи, с които да се работи по посока на преодоляване на дефицита. Както и на учителите се налага да мислят за допълнителна подкрепа за етапа за работа с родителите.

Всички тези наблюдения са дадени в анализа на количествените данни. Направен е и подходящ статистически анализ и са очертани основните изводи и съпътстващите ги дейности и предмети.

Препоръки към докторантката. Освен направената още в първата част на настоящото становище, важен момент от последващата работа на докторантката, е да се направи помагало за учители. Необходимо е да се разработи на основание на направените констатации и изводи помагало с описани педагогически техники.

Приносите на дисертационната разработка са значими и добре обособени като резултати. Необходимо е да се преработят и синтезират.

Авторефератът следва логиката на текста на дисертацията. Синтезът на текста е добре направен и не променя основната конструкция и смисъл на основния текст. Подбрани са достатъчно и важни компоненти от изследователските данни.

Преди предаването, необходимо е да се направят някои технически подобрения на текста на автореферата.

Публикациите са по темата на дисертационното изследване.

Заключение

Смятам, че дисертационният труд отговаря на всички изисквания за подобен род научни разработки. На това основание и предвид общото положително впечатление от компетенциите на докторантката, с професионална убеденост предлагам на уважаемите членове на Специализираното научно жури да дадат своя положителен вот за придобиване на образователната и научна степен "доктор" на Йоанна Николи.

гр. София

1.10.2021 г. проф. д-р Емилия Евгениева